钦定古今图书集成/理学汇编/学行典/第168卷 > 《邵康节先生墓志铭》程颢
## 钦定古今图书集成/理学汇编/学行典/第168卷 > 《邵康节先生墓志铭》程颢

熙宁丁巳孟秋癸丑，尧夫先生疾终于家。洛之人吊
者相属于途。其尤亲且旧者，又聚谋其所以葬。先生
之子泣以告曰：“昔先人有言，志于墓者，必以属吾伯
淳。噫先生知我者以是命，我何可辞？”谨按邵本姬姓，
系出于召公，故世为燕人。大王父令进，以军职，逮事
艺祖，始家衡漳。祖新、父古，皆隐德不仕。母李氏，其继
杨氏。先生之幼，从父徙共城，晚迁河南，葬其亲于伊
川，遂为河南人。先生生于祥符辛亥，至是盖六十七
年，雍先生之名，而尧夫其字也。娶王氏，伯温、仲良其
二子也。先生之官，初举遗逸，试将作监主簿，后又为颍川团练推官，辞疾不赴。先生始学于百原，勤苦刻
厉，冬不炉，夏不扇，夜不就席者数年，卫人贤之。先生
叹曰：“昔人尚友于古，而吾未尝及四方，遽可已乎？”于
是走吴适楚，过齐、鲁，客梁，久之而归，曰：“道其在是矣。”
盖始有定居之意。先生少时，自雄其才，慷慨有大志。
既学，力慕高远，谓先王之事为可必致，极其学益老，
德益劭，玩心高明，观天地之运化，阴阳之消长，以达
乎万物之变，然后颓“然其顺，浩然其归”，在洛几三十
年，始也蓬荜环堵，不蔽风雨。躬爨以养其父母，居之
裕如。讲学于家，未尝强以语人，而就问者日众。乡里
化之，远近尊之，士人道之，来之洛者，有不之公府而
必之先生之庐。先生之德气粹然，望之可知其贤。然
不事表暴，不设防畛，正而不谅，通而不阿，清明坦夷，
洞彻“中外，接人无贵贱亲疏之间，群居燕饮，笑语，终
日不取，甚异于人，顾吾所乐何如耳。”病畏寒暑，常以
春秋时行游城中士大夫家，听其车音，倒屣迎致，虽
儿童奴隶，皆知懽喜尊奉。其于人言，必依于孝弟忠
信。乐道人之善，而未尝及其恶。故“贤者悦其德，不贤
者服其化，所以厚风俗，成人材者，先生之功多矣。”昔
七十子学于仲尼，其传可见者，惟曾子所以告子思，
所以授《孟子》者耳。其馀门人，各以其材之所宜为学，
虽同尊圣人，所因而入者，门户则众矣。况后此千馀
岁，师道不立，学者莫知其从来，独先生之学为有传
也。先生得之于李挺之，挺之得之于穆伯长，推其源
流，远有端绪。今穆、李之言及其行事，盖可见矣。而先
生纯一不杂，汪洋浩大，乃其所自得者多矣。然而名
其学者，岂所谓门户之众，各有所因而入者与？语成
德者，昔难其人。先生之道，若就所至而论之，可谓安
且成矣。先生有书六十卷，命曰《皇极经世古律诗》二
千篇，题曰《击壤集》。先生之葬，祔于先茔，实其终之年
孟冬丁酉也。铭曰：

呜呼先生，志豪力雄。阔步长趋，凌高厉空。探幽索隐，
曲畅旁通。在古或难，先生从容。有问有观，以饫以丰。
天不慭遗，哲人之凶。鸣皇在南，伊流在东。有宁一宫，
先生所终。